**Канон Божественным Страстем Христовым, глас 6.**

**Песнь 1**

***Ирмос:******В****олною морскою скрывшаго древле, гонителя мучителя, под землею скрыша спасенных отроцы; но мы яко отроковицы, Господеви поим, славно бо прославися.*

Припев: **С**лава страстем Твоим, Господи.

**П**риклонил еси колене моляся, Емуже покланяется всякое колено небесных, земных и преисподних. Приклонися к молению моему и услыши мя, якоже Отец молящася Тя услыша.

**О**тче, в молении глаголал еси, да Тебе истиннаго Сына покажеши, на раны готов есмь, аще и единаго зла не сотворих; мене, Иисусе мой, многа зла сотворша, многих избави мучений.

**В** поте лица твоего хлеб твой снеси, рекл еси падшему человеку, темже, яко вторый Адам, егда молился еси, пот крове изливашеся из пречистаго тела Твоего: брашно бо Твое волю Отчу творити. Ни едину убо заповедь Твою сотворшаго, Иисусе Христе, потом крове Твоея каплющим омый мя.

***Богородичен:*** **Н**е ктому земля проклята есть, Кровию бо Сына Твоего благословляется, Земле Благословенная, Пречистая Дево, воздвигни мя, прах и пепел, на славословие Христа, Бога нашего.

**Песнь 3**

***Ирмос:******Т****ебе на водах повесившаго всю землю неодержимо, тварь видевши на лобнем висима, ужасом многим содрогашеся, несть свят, разве Тебе, Господи, взывающи.*

**О**тягчени быша сном апостоли, егда отшел еси от очию их на молитву в вертограде Гефсиманстем; лениваго мя и унылаго на Твое поклонение воздвигни.

**Я**ко истинный Пастырь, видев волка Иуду грядуща, Аз есмь, друже, глаголал еси ученику лукавому, к покаянию наставляя падшаго. Мене, всегда согрешающа и николиже в чувство приходящаго, направи, Господи мой, на путь правый и от челюстей мысленнаго волка силою Твоею избави.

**С**о оружием и дрекольми яко на разбойника приходят, Егоже, яко жертву нескверну, в церкви искати подобаше; о моих гресех жертву приносимую Тебе, Господи, не презри.

***Богородичен:* К**оснувся уха усеченнаго, исцели раба архиереова Сын Твой, Врач душ и телес, вся моя душевныя и телесныя, Дево, исцели болезни, Целителя рождшая.

**Седален**

**Н**е отвещал еси ничтоже власть на Тебе мневшему имети, гордым противляяйся, но многою лжею безстудных утружден, молчиши, да мя многоглаголания избавиши и вся терпети научиши.

**Песнь 4**

***Ирмос:******Н****а Кресте Твое Божественное истощание провидя Аввакум ужасся, ворияше: Ты сильных пресекл еси державу, Блаже, приобщаяся сущим во аде, яко Всесилен.*

**Н**е отвещал еси словесе безстудному Иродови, сынови погибели, усекнувшему уже Иоанна, предтечу и глас Твой; добраго ответа при кончине моей сподоби мя, Христе.

**З**намения искаше Ирод чудеснаго, не разумея велия чуда, яко Бог твари предстоит; знаменай мя светом лица Твоего, Христе мой, и даждь веселие сердцу моему болезненному.

**З**акрываху лице Твое биющие, Наньже херувими зрети не могут, крилами закрывающеся, покрый мя Твоим заступлением.

***Богородичен:*** **И**зменися лице Твое, Дево, егда узрела еси Сына Твоего яко злодея ведома от иудеев. Многое воистину долготерпение Твое, Сыне и Боже Мой, с воздыханием рекла еси.

**Песнь 5**

***Ирмос:******К****Тебе утренюю, милосердия ради Себе истощившему непреложно и до страстей безстрастно преклоньшемуся, Слове Божий, мир подаждь ми падшему, Человеколюбче.*

**З**емля, подножие ног Твоих, израсти на главу Твою терние, Иисусе мой. Изыдите, дщери иерусалимския, и зрите Царя Славы в венце терновнем, имже венча Его неблагодарный род еврейск.

**Л**живи сынове человечестии в мерилех: Тебе, всем вся Сущаго, тридесятию сребренников оцениша и село крове купиша, Кровь Твою излиявше, Еюже испери ризы моя, яже по крещении и обещании покаяния оскверних.

**П**овинутися подобаше Богу, а не иудеом, судие безумный, и не осуждати на смерть Владыку и Судию всяческих. Мене, повинувшася скверным страстем, к покаянию настави, Господи, да не в смерть осужден буду.

***Богородичен:*** **З**аклинаете Богом Живым Бога Живаго, пребезумнии, но небо и земля отвещают, яко Бог есть, сия пострадавый, и Сын Мой, Дева матерски вещаше.

**Песнь 6**

***Ирмос:******Я****т бысть, но не удержан в персех китовых Иона: Твой бо образ нося, Страдавшаго, и погребению давшагося, яко от чертога от зверя изыде; приглашаше же кустодии, хранящии суетная и ложная, милость сию оставили есте.*

**И**зшел еси, Иисусе, нося Крест Твой, да якоже Авель от Каина, от иудеев постраждеши, изыди и ныне и взыщи мене заблуждшаго.

**Г**рядеши якоже Исаак истинный, на рамо Твое Крест восприемь, да на нем Жертву о многих гресех принесеши Отцу в воню благоухания.

**В**иде Иаков лествицу утверждену до небес: се есть Крест Твой, имже возведи ум мой от нижних к горним обителем.

***Богородичен:*** **Н**е плачитеся Мене неповинна, дщери иерусалимския, не плачи Мене, Марие, Мати Моя: вскоре бо возрадуешися, егда востану и прославлюся.

**Поклонение пяти язвам Христовым**

**И**исусе мой сладчайший!

**П**окланяюся пречистей, пресвятей и животворящей язве Твоей, яже в десней Твоей руце, и молю Тя, Господа моего, ея ради сподоби мя одесную Тебе стати.

**П**окланяюся пречистей, пресвятей и животворящей язве Твоей, яже в шуией Твоей руце, и молю Тя, Господа моего, ея ради от части шуия избави мя.

**П**окланяюся пречистей, пресвятей и животворящей язве Твоей, яже в десней твоей нозе, и молю Тя, Господа моего, ея ради настави мя на путь правый покаяния.

**П**окланяюся пречистей, пресвятей и животворящей язве Твоей, яже в шуией Твоей нозе, и молю Тя, Господа моего, ея ради от всякого пути лукаваго возбрани ногам моим.

**П**окланяюся пречистей, пресвятей и животворящей язве Твоей, яже в пречистых ребрах Твоих, и молю Тя, Господа моего, ея ради сокруши окаменение жестокаго сердца моего, порази е страхом Твоим святым, и уязви любовию Твоею, да Тебе, Господа моего, возлюблю всем сердцем моим, всею душею, всею крепостию и всем помышлением моим, и даждь ми, до кончины живота моего, всегда поминати спасительныя страсти Твоя, и покланятися им и победную песнь Тебе сице воспевати.

**Песнь 7**

***Ирмос:******Н****еизреченное чудо, в пещи избавивый преподобныя отроки из пламене, во гробе мертв бездыханен полагается, во спасение нас поющих: Избавителю Боже, благословен еси.*

**И**стинный Ты еси Давид, восприяв бо Крест, яко Псалтирь красен, на гору Голгофскую возшел еси, да гнева Бога Отца нас свободиши поющих: благословен еси, Агнче Божий, во веки, сотворивый вечное мирови избавление.

**Я**ко добрый дому Отца Твоего строитель, Христе Боже, свещник Крест Твой взем, на нем Сам яко светило возсиял еси мирови, да поем Тебе: благословен, Агнче Божий, во веки, сотворивый вечное миру избавление.

**Я**ко кадило в воню благоухания, от растерзания Плоти Твоея, Кровь Богу Отцу принесл еси, да приведеши мене к Нему поюща: благословен еси, Агнче Божий, во веки, сотворивый мирови вечное избавление.

***Богородичен:*** **Е**гда узрела еси на Кресте Христа, Сына Твоего, Егоже безсеменно родила еси, Чистая, удивилася еси неизреченному Его долготерпению: темже Тя с Ним прославляем.

**Песнь 8**

***Ирмос:******У****жаснися, бояся, небо, и да подвижатся основания земли: се бо, в мертвецех вменяется в вышних Живый, и во гроб мал странноприемлется. Егоже отроцы благословите, священницы воспойте, людие превозносите во вся веки.*

**С**е есть Сын Твой возлюбленный, Боже Отче, Егоже крещаема от Иоанна и преобразующася на Фаворе, послушайте, рекл еси; послушай ныне Его жаждуща моего спасения, Емуже, мене ради умершему, пою: искупленнии Кровию Его вси языцы и вся племена, Господа пойте и превозностите Его во веки.

**С**е есть Сын Твой, Боже Отче, Егоже послана уничижиша, яко землю желанную, не яша веры словесем Его, досаждением и мукою испыташа; аз же зову: роди родов, искупленнии Кровию Его, Господа пойте и превозносите Его во веки.

**С**е есть Сын Твой, Боже Отче, Иже рожденный не име места во обители: живущь на земли, друг мытарем и грешником и хульник наречеся, на смерть поносную осудися, да мене, греховною тяготою обремененна, в небесных селениих упокоит, поюща: вся внутренняя моя, Господа пойте и превозносите Его во веки.

***Богородичен:*** **С**е есть Соломон на Своем Престоле, Се Архиерей на Своем Олтари, Се есть Вождь, даяй оружие непобедимое, Се есть Сын Твой, Дево, и Сын Божий, Егоже Отец мене ради не пощаде, но на смерть предаде, да Ему покланяяся пою: вси от века праведнии и грешнии искупленнии Кровию Его, Господа пойте и превозносите Его во веки.

**Песнь 9**

***Ирмос:******Н****е рыдай Мене, Мати, зрящи во гробе, Егоже во чреве без семене зачала еси Сына: востану бо и прославлюся, и вознесу со славою непрестанно яко Бог, верою и любовию Тя величающия.*

**В**ем, кто виновен смерти Твоея на Голгофе: аз, Господи, аз невоздержанием распях Тя, но не постави мне греха сего кающемуся.

**Н**е ктому Херувим хранит врат Едемских, се бо, на древе живот мой Ты повешен еси, Христе. О, любве Твоя неизглаголанная! Научи мя достойно благодарити Тя.

**И**маши надписание, Христе мой: Иисус Назарянин, Царь Иудейский. Свидетельство сие есть ко Отцу, яко добре волю Его сотворил еси, в книги животныя напиши мя, молю Ти ся.

***Богородичен:*** **Н**е остави Мене едину, печали исполнену, но вскоре утеши Мя, Утешение Мое, Дева рече. Аз же что воздам Тебе, Иисусе мой? Вниди в сердце мое, да не ктому аз, но Ты во мне живеши, и аз в Тебе.

**Светилен**

**Ч**ертог Твой вижду, Спасе мой, украшенный, и одежды не имам, да вниду в онь, просвети одеяние души моея, Светодавче, и спаси мя.